**Informatīvais ziņojums par Eiropas Savienības Nodarbinātības, sociālās politikas, veselības un patērētāju lietu ministru padomes 2020. gada 13. februāra sanāksmē izskatāmajiem Veselības ministrijas kompetences jautājumiem**

2020. gada 13. februārī Briselē, Beļģijā notiks ārkārtas Eiropas Savienības (turpmāk - ES) Nodarbinātības, sociālās politikas, veselības un patērētāju lietu ministru padomes (turpmāk - EPSCO) sanāksme, kuras darba kārtībā ir ietverti divi Veselības ministrijas kompetencē esošie jautājumi lemjošajā daļā.

**Darba kārtība.**

**1. Lemjošā daļa:**

**1.1. Jaunais koronavīruss** (2019-nCoV) *(*novel coronavirus (2019-nCoV)).

- Viedokļu apmaiņa.

**1.2. Padomes secinājumu projekts par jauno koronavīrusu** (*Draft Council Conclusions on novel coronavirus (2019-nCoV)).*

**-** Pieņemšana.

**Latvijas nostāja**

* 1. **Jaunais koronovīruss**

Uz informatīvā ziņojuma tapšanas brīdi dokuments nav pieejams.

**1.2. Padomes secinājumu projekts par jauno koronavīrusu**

Ņemot vērā straujo koronavīrusa infekcijas izplatību pasaulē no avota Ķīnā, ES Padomes Horvātijas prezidentūra nākusi klajā ar priekšlikumu **Padomes secinājumu projektam par jauno koronavīrusu (2019-nCoV)** ar mērķi veicināt efektīvu un koordinētu rīcību, lai novērstu draudus, ko rada jaunais koronavīruss (2019-nCoV) un ierobežotu tā izplatību ES. Projektu paredzēts izskatīt Pastāvīgo pārstāvju komitejā (COREPER I) š.g.12.februārī, bet Padomes secinājumus pieņemt ārkārtas Nodarbinātības, sociālās politikas, veselības un patērētāju tiesību aizsardzības padomes (EPSCO) sanāksmē š.g.13.februārī.

Padome pauž gandarījumu par ES dalībvalstu, Eiropas Komisijas (turpmāk – Komisija), Eiropas Slimību profilakses un kontroles centra (turpmāk - ECDC), Veselības drošības komitejas (turpmāk - HSC) un starptautisko reakciju uz iespējamā pandēmijas uzliesmojuma draudiem un aicina turpināt un pastiprināt sadarbību ES un starptautiskā līmenī.

Padomes secinājumos pausts aicinājums **dalībvalstīm sadarbībā ar Komisiju**:

* veikt nepieciešamos pasākumus, lai nodrošinātu sabiedrības veselības aizsardzību pilsoņu labā, tostarp nodrošināt, ka visās ieceļošanas vietās ES ir iespēja identificēt 2019-nCov nesējus un ir pieejama informācija pasažieriem ar iespējamiem saslimšanas simptomiem, kā arī plāni un resursi iespējamo un apstiprināto 2019-nCov nesēju izolēšanai, aprūpei veselības aprūpes iestādēs un kontaktu izsekošanai un karantīnai.
* attīstīt ciešu un pastiprinātu sadarbību starp dalībvalstīm, lai nodrošinātu visu pasākumu efektivitāti, ieskaitot ceļošanas, vienlaikus nodrošinot brīvu pārvietošanos ES.
* monitoringa un uzraudzības jomā dalībvalstis aicinātas pastāvīgi dalīties ar informāciju par 2019-nCoV izplatību savā teritorijā, izmantojot esošās Eiropas un starptautiskās struktūras un saskaņā ar Starptautiskajiem veselības aizsardzības noteikumiem un Padomes Lēmumu 1082/2013/ES[[1]](#footnote-1).
* diagnostikas un ārstēšanas jomā dalībvalstīm jāturpina demonstrēt solidaritāti un sadarbību, sniedzot atbalstu citām dalībvalstīm un globālajai sabiedrībai 2019-nCoV slimības avotu identificēšanā un nepieciešamās ārstēšanas vadlīniju izstrādē, kā arī vajadzības gadījumā sadarbojoties diagnostikā un pretvīrusu līdzekļu lietošanas optimizācijā.
* komunikācijas jomā jānodrošina koordinēta, precīza, savlaicīga un konsekventa informācija un norādījumi par 2019-nCoV, tādējādi izvairoties no nesamērīgas trauksmes un novēršot kļūdainu informāciju un dezinformāciju.
* dalībvalstīm nepieciešams sadarboties savā starpā un, ja vajadzīgs, ar farmācijas nozari, lai atvieglotu izmēģinājuma vakcīnas izstrādi pret 2019-nCoV, nodrošinot šādas vakcīnas visefektīvāko iegādi un ieviešanu.

**Komisija** aicināta veicināt starpnozaru informācijas dalīšanos un sadarbību starp dalībvalstīm; atbalstīt HSC ietvaros koordinētu pasākumu priekšlikumus; aktivizēt esošos finansēšanas mehānismus saskaņā ar esošajām ES programmām un darbībām, lai atbalstītu sadarbību starp dalībvalstīm, gatavojoties un reaģējot uz 2019-nCoV radītajiem draudiem veselībai, un izskatīt visas iespējas, jo īpaši kopīgo iepirkumu, lai atvieglotu piekļuvi dalībvalstīm nepieciešamajiem individuālajiem aizsardzības līdzekļiem (turpmāk – IAL).

**Situācija Latvijā un pasaulē**

2019. gada decembrī Ķīnā sākās jauna koronavīrusa izplatīšanās. Kopumā pasaulē no 2019. gada 31. decembra līdz 2020. gada 10. februārim ziņots par 40 553 laboratoriski apstiprinātiem saslimšanas gadījumiem, ko izraisīja jaunais koronavīruss (2019-nCoV). Tostarp saslimuši arī 16 veselības aprūpes darbinieki. 910 pacienti ar nopietnām blakusslimībām ir miruši. Lielākā daļa gadījumu reģistrēti Ķīnā, Uhaņas pilsētā. Ir ziņots par gadījumiem vairākās citās Ķīnas provincēs un pilsētās, Honkongas īpašās pārvaldes apgabalā, Makao īpašās pārvaldes reģionā, Taivānā, Taizemē, Japānā, ASV, Dienvidkorejā, Singapūrā, Vjetnamā, Malaizijā, Austrālijā, Nepālā, Francijā, Kanādā, Vācijā, Somijā, Itālijā, Apvienotajā Karalistē, Spānijā, Zviedrijā un Beļģijā. Latvijā šobrīd nav apstiprināts neviens saslimšanas gadījums ar jauno koronavīrusu (2019-nCoV).

Koronavīrusi ir vīrusu grupa, kas atrasta gan dzīvniekiem, gan cilvēkiem. Cilvēkiem koronavīrusu infekcijas tiek reģistrētas visu gadu, īpaši rudenī un ziemā. Tie var izraisīt gan vieglas elpceļu infekcijas, gan smagas saslimšanas ar nopietnām komplikācijām (pneimoniju, nieru mazspēju) un pat nāvi. Nopietnus saslimšanas gadījumus iepriekš ir izraisījis SARS koronavīruss (infekcijas avots dabā ir cibetkaķi un, iespējams, sikspārņi) un MERS koronavīruss (infekcijas avots dabā - vienkupra kamieļi). Koronavīrusa (2019-nCoV) infekcijas avots pagaidām nav zināms, bet ir apstiprināta 2019-nCoV pārnešana no cilvēka uz cilvēku, un visticamāk infekcijai raksturīgs pilienu un kontakta izplatīšanās ceļš. Vienlaikus, ņemot vērā pieejamos datus, secināms, ka minētā infekcijas slimība ir diezgan lipīga, tās izplatība ir lielāka kā SARS, bet mirstība no tās nav tik liela kā mirstība no SARS.Nozīmīgs inficēšanās ziņā ir tuvs kontakts bez IAL lietošanas. Lai pilnībā novērtētu infekcijas izplatīšanās ceļus un riskus, ir nepieciešams vairāk informācijas.

2020. gada 30. janvārī tika sasaukta Pasaules Veselības organizācijas (turpmāk – PVO) Ārkārtas komiteja par jauno koronavīrusu (2019-nCoV). Pēc komitejas sanāksmes PVO Ģenerāldirektors paziņoja, ka 2019-nCoV uzliesmojums ir starptautiskās nozīmes sabiedrības veselības apdraudējums. Saskaņā ar PVO paziņojumu, valstīm īpašs būtu jāliek uzsvars uz tādiem sabiedrības veselības aizsardzības pasākumiem kā infekcijas gadījumu agrīna atklāšana, diagnostika, ziņošana par gadījumiem, kontaktpersonu identificēšana un novērošana, infekcijas profilakse un kontrole veselības aprūpes iestādēs, veselības aizsardzības pasākumu īstenošana ceļotājiem, iedzīvotāju izpratnes veicināšana un riska komunikācija. Pašreiz PVO izvirza šādus stratēģiskus rīcības mērķus sabiedrības veselības aizsardzībai:

• ierobežot infekcijas transmisiju no viena cilvēka uz otru, ieskaitot sekundāro infekcijas gadījumu samazināšanu starp cilvēkiem, kas bija ciešā kontaktā ar slimnieku un veselības aprūpes darbinieku vidū, novērst infekcijas izplatīšanos pastiprinošus riskus un novērst infekcijas turpmāku starptautisku izplatīšanos no Ķīnas (minēto var panākt, apvienojot sabiedrības veselības aizsardzības pasākumus, piemēram, infekcijas gadījumu agrīnu atklāšanu, diagnostiku, kontaktpersonu identificēšanu un novērošanu, infekcijas profilaksi un kontroli veselības aprūpes iestādēs, veselības aizsardzības pasākumu īstenošanu ceļotājiem, iedzīvotāju izpratnes veicināšanu un riska komunikāciju);

• agrīni atklāt saslimšanas gadījumus, izolēt un veikt pacientu aprūpi, tostarp nodrošinot optimālo aprūpi inficētiem pacientiem;

• identificēt un samazināt transmisiju no dzīvnieku izcelsmes infekcijas avotiem;

• pievērst uzmanību svarīgākajiem pagaidām nezināmiem faktoriem attiecībā uz jaunā koronavīrusa (2019-nCoV) infekciju, t. i. slimības klīniskajam smagumam, transmisijas ceļiem un infekciozitātei, ārstēšanas iespējām un diagnostikas attīstības paātrināšanai, ārstniecisko līdzekļu un vakcīnu izstrādei;

• komunicēt informāciju par būtiskiem riskiem un notikumiem visai sabiedrībai un tās kopienām, un novērst dezinformāciju;

• samazināt infekcijas ietekmi uz sociālo un ekonomisko stāvokli, veicinot starpnozaru sadarbību.

Atbilstoši PVO sniegtajām rekomendācijām dalībvalstīm, Slimību profilakses un kontroles centrs (turpmāk – SPKC) sadarbībā ar Neatliekamās medicīniskās palīdzības dienestu (turpmāk – NMPD) un citām iesaistītajām institūcijām nodrošina aktīvu epidemioloģisko uzraudzību un gatavību sabiedrības veselības aizsardzības pasākumu īstenošanai: agrīnai ievesto gadījumu atklāšanai, izolēšanai, diagnostikai un pretepidēmijas pasākumu veikšanai 2019-nCoV infekcijas tālākas izplatīšanās ierobežošanai, t. sk. kontaktpersonu izsekošanai, kā arī sadarbībai, t.sk. pilnīgai datu apmaiņai ar PVO, ECDC un Komisiju. Vienlaikus atbildīgo institūciju rīcība tiek īstenota atbilstoši Valsts katastrofu medicīnas plāna 2.pielikumā “Rīcība bīstamo un citu infekcijas slimību gadījumā”, kā arī Valsts civilās aizsardzības plāna 25.pielikumā “Bīstamās infekcijas slimības un citu infekcijas slimību ar ievērojamu un grūti kontrolējamu infekcijas izplatīšanās potenciālu uzliesmojumi (to draudi) un masveida saindēšanās” noteiktajam.

Ņemot vērā, ka PVO saistībā ar jauno koronavīrusa (2019-nCoV) izraisīto uzliesmojumu Ķīnā izsludināja augstāko globālo ārkārtas situāciju veselības jomā, 31. janvārī Veselības ministrijā notika Valsts operatīvās medicīniskās komisijas sēde, lai vēlreiz izvērtētu dienestu gatavību.

PVO ekspertu lēmums par augstāku riska stāvokli pieņemts, lai valstis, tai skaitā Latvija, būtu gatavas reaģēt uz situācijas izmaiņām. Latvija ir gatava pastiprināt uzraudzību un atklāt ikvienu gadījumu, lai novērstu vīrusa izplatību.

Vienlaikus, stingri pieturoties pie PVO rekomendācijām, speciālisti uzskata, ka ceļojums uz Ķīnu šobrīd nav drošs, un iesaka iedzīvotājiem uz turieni nedoties ne tikai saslimšanas risku dēļ, bet arī saistībā ar iespējamu apgrūtinātu atgriešanos.

Arī NMPD ir pārstrādājis savu algoritmu, un uz izsaukumiem dosies pie cilvēkiem, kuriem ir gripai līdzīgi simptomi un kuri ir nesen bijuši Ķīnā vai arī bijuši tuvā kontaktā ar kādu, kurš tur ir bijis. Līdz šim arī pārbaudīts, ka algoritms šādu pacientu konstatēšanai darbojas.

Tāpat ir apzinātas rezerves, lai nodrošinātu ārstniecības personu aizsardzību vajadzības gadījumā. Gan Rīgas Austrumu klīniskā universitātes slimnīca, gan Bērnu klīniskā universitātes slimnīca apliecina gatavību pacientus uzņemt un nodrošināt visu nepieciešamo palīdzību. Nacionālajā references laboratorijā ir iespējama kvalitatīva Eiropas līmeņa diagnostika. Tas nozīmē, ka aptuveni 6 stundu laikā pēc parauga paņemšanas ir iespējams pateikt, vai konkrētajam pacientam ir konstatēts koronavīruss (2019-nCoV).

SPKC un VM ir atjaunojusi arī rekomendācijas Latvijas iedzīvotājiem, kā rīkoties, ja ir aizdomas par saslimšanas gadījumu ar 2019-nCoV. Viens no galvenajiem ieteikumiem -  ja cilvēks ir bijis Ķīnā, kopš atgriešanās turpmākās 14 dienas ir ieteicams palikt mājās un novērot savu veselības stāvokli. Tāpat ir jāsazinās ar savu ģimenes ārstu, lai konsultētos par turpmāko rīcību. Savukārt, ja parādās saslimšanas simptomi, nepieciešams zvanīt 113. Speciālisti ir izstrādājuši arī rekomendācijas izglītības iestādēm rīcībai gadījumos, ja no Ķīnas atgriežas bērni.

Aktuālā informācija par jauno koronavīrusu (2019-nCoV) ir pieejama SPKC mājas lapā: <https://spkc.gov.lv/lv/aktualitates/get/nid/757>

SPKC turpina sekot situācijas attīstībai ar jaunā koronavīrusa (2019-nCoV) uzliesmojumu. PVO un ECDC nav noteicis ierobežojumus ceļošanai un tirdzniecībai. Komisija noteikusi, ka katrs ievests 2019-nCoV infekcijas gadījums ir pakļauts epidemioloģiskajai uzraudzībai. Līdz ar to SPKC ir izplatījis rekomendācijas ārstniecības iestādēm un ārstiem kā rīkoties, ja ir akūtas respiratoras saslimšanas gadījums personai, kura 14 dienu laikā pirms saslimšanas apmeklēja Ķīnu vai bija kontaktā ar slimnieku, kurš ir saslimis pēc ceļojuma uz Ķīnu.

NMPD ir apliecinājis gatavību pacienta nogādāšanai stacionārā un Nacionālā references laboratorija ir pilnveidojusi reaģentu klāstu, lai veiktu visas nepieciešamās pārbaudes. Sadarbībā ar lidostu “Rīga” tiek veikta ceļotāju no skartās teritorijas informēšana par profilakses pasākumiem un medicīniskās palīdzības saņemšanas iespējām. Kopīgi izstrādāti informatīvie materiāli un izvietoti lidostā.

**Latvijas nostāja**

Latvija atbalsta **Padomes secinājumu par** **jauno koronavīrusu (2019-nCoV)** pieņemšanu ārkārtas Nodarbinātības, sociālās politikas, veselības un patērētāju tiesību aizsardzības padomes (EPSCO) sanāksmē, jo sekmīgai cīņai ar jauno koronavīrusu (2019-nCoV) nepieciešama visu dalībvalstu saskaņota rīcība, lai ierobežotu vīrusa izplatību ES teritorijā un mazinātu tā izraisītās saslimšanas sekas.

**Latvijas delegācija.**

Delegācijas vadītāja:

Veselības ministrijas valsts sekretāre D.Mūrmane-Umbraško

Delegācijas dalībnieki:

Latvijas Republikas Pastāvīgās pārstāvniecības ES pastāvīgā pārstāvja vietniece, vēstniece A.Balode.

Veselības ministrijas nozares padomniece Latvijas Republikas Pastāvīgajā pārstāvniecībā ES K.Zālīte.

Veselības ministre I.Viņķele

Iesniedzējs: Veselības ministre I.Viņķele

Vīza: Valsts sekretāre D.Mūrmane-Umbraško

.

1. <https://eur-lex.europa.eu/legal-content/LV/TXT/PDF/?uri=CELEX:32013D1082&from=GA> [↑](#footnote-ref-1)